Giannis Antetokounmpo

Janis Antetokunmpo (; g. 1994 m. gruodžio 6 d.) – Graikijos krepšininkas, žaidžiantis NBA lygoje besivaržančioje Milvokio „Bucks“ komandoje. 2013 m. krepšininką 15 šaukimu pasirinko Milvokio „Bucks“ komanda. 2019 ir 2020 m. tapo naudingiausiu lygos žaidėju. 2020-21 m. NBA sezone tapo NBA čempionu bei finalo serijos MVP.

Gimė Graikijoje, imigrantų iš Nigerijos šeimoje (Adetokunbo; jorubų ir igbų kilmės). Tėvas buvo futbolininkas, motina – šuolininkė į aukštį. Broliai Tanasis, Kostas ir Aleksas – taip pat krepšininkai.

Karjera NBA 

Janis savo pirmajame sezone pelnė 7 taškus, atliko 2 rezultatyvius perdavimus, atkovojo 4,4 kamuolius per žaidimą.

Janis Antetokunmpo buvo pakviestas dalyvauti NBA „Kylančių žvaigždžių“ rungtynėse, kur jis pelnė 9 taškus, atliko 2 rezultatyvius perdavimus ir atkovojo 2 kamuolius.

Savo antrajame sezone Janis Antetokunmpo ženkliai pagerino rodiklius: vidutiniškai pelnydavo po 12,7 taško, atkovodavo po 6,7 kamuolio, atlikdavo po 2,6 rezultatyvaus perdavimo. Varžybose prieš Hiustono „Rockets“ pelnė 27 taškus ir atkovojo 15 kamuolių, dėl to buvo išrinktas NBA savaitės žaidėju.

Janis dalyvavo 2015 metų „oro karaliaus“ konkurse, bet pralaimėjo Zekui Lavinui.

2015–2016 sezono metu Janis Antetokunmpo vidutiniškai pelnydavo po 17 taškų per rungtynes. Vasario 26 d. jis pasiekė savo pirmąjį trigubą dublį NBA su 27 taškais, 12 atkovotų kamuolių ir 10 rezultatyvių perdavimų. Jis tapo jauniausiu Milvokio „Bucks“ žaidėju, kuris pasiekė trigubą dublį. Per visą sezoną jis 5 kartus pasiekė trigubus dublius.

2016 m. Rugsėjo 19 d. Janis Antetokunmpo už 100 milijonų dolerių pratęsė kontraktą su Milvokio „Bucks“ komanda. Žaidėjas dominavo visą sezoną pelnydamas po 23 taškus per rungtynes. Jis sezono pabaigoje paskelbtas NBA didžiausią pažangą padariusiu žaidėju.

2017 m. žaidėjas dalyvavo NBA Visų žvaigždžių rungtynėse ir atstovavo Rytų konferencijos komandą. Janis buvo prirmasis žaidėjas iš Graikijos, dalvyvavęs „Visų žvaigždžių“ rungtynėse. Per jas jis pelnė 30 taškų – daugiausia iš visų Rytų konferencijos žaidėjų.

2017–2018 m. sezone Antetokunmpo vidutiniškai pelnydavo po 27 taškus, atlikdavo po 5 rezultatyvius padavimus ir atkovojo po 10 kamuolių per rungtynes. Dalyvavo 2018 m. „Visų žvaigždžių“ rungtynėse. Pirmajame atkrintamųjų varžybų rate Janis kartu su Milvokio „Bucks“ komanda varžėsi su Bostono „Celtics“ komanda. Žaidėjas pelnydavo virš 25 taškų per rungtynes, bet „Celtics“ juos nugalėjo 3-4.

2018–2019 m. sezone Antetokunmpo tapo NBA mėnesio žaidėju spalį, lapkritį, gruodį ir vasarį. Kovo 17 d. Janis pasiekė karjeros rekordą – pelnė 52 taškus. Sezono pabaigoje jis paskelbtas NBA nudingiausiu žaidėju.

Antetokunmpo buvo fanų pasirinktas kaip komandos kapitonas NBA „Visų žvaigždžių“ rungtynėse. Jo komanda pralaimėjo LeBrono Džeimso komandai 178:164.

Antetokunmpo nuvedė „Bucks“ iki konferencijos finalo, bet jame pralaimėjo būsimiems lygos čempionams Toronto „Raptors“ 2-4.

2019–2020 m. sezone Antetokunmpo vidutiniškai pelnydavo po 29,5 taškus, atlikdavo po 5,6 rezultatyvaus perdavimo ir atkovodavo po 13,6 kamuolio per rungtynes. Jis tapo NBA Naudingiausiu žaidėju antrus metais iš eilės. Janis antrus metus iš eilės buvo komandos kapitonas NBA „Visų žvaigždžių“ rungtynėse. Jo komanda vėl pralaimėjo LeBrono Džeimso komandai 155–157. Žaidėjas su 25 taškais buvo rezultatyviausias komandoje. Atkrintamosiose varžybose „Bucks“ pasiekė pusfinalius, bet Antetokunmpo patyrė traumą, ir komanda pralaimėjo seriją Majamio „Heat“.

„Bucks“ 2020–21 sezoną baigė rezultatu 46–26 ir užėmė trečiąją vietą Rytų konferencijoje. Įveikusi konferencijos ketvirtfinalį, pusfinalį ir finalą Bucks nukeliavo iki NBA finalo, kuriame jų laukė Finikso Suns. Buvo neaišku, ar dėl traumos, patirtos konferencijos finale, Giannis galės žaisti finale, tačiau jau pirmose rungtynėse grįžo į aikštelę ir pradėjo savo įspūdingą pasirodymą. Bucks seriją laimėjo 4-2, tapo NBA čempionais, o Giannis, rinkęs po 35,2 taško, 13,2 atkovoto kamuolio, 5 rezultatyvius perdavimus, 1,2 perimto kamuolio ir 1.8 bloko, tapo Finalo serijos MVP vienbalsiu sprendimu.

Pasiekimai 

 2021 metų NBA čempionas.
 2021 metų NBA Finalo serijos naudingiausias žaidėjas.
 2019, 2020 metų NBA Naudingiausias lygos žaidėjas.
 2020 metų NBA geriausiai besiginantis žaidėjas.
 2017 metų NBA didžiausią pažangą padaręs žaidėjas.
 2017–2022 metų NBA Visų žvaigždžių rungtynių žaidėjas (2019, 2020 metais kapitonas).
 2019, 2020 metų visos NBA Pirmos komandos narys.
 2017, 2018 metų visos NBA Antros komandos narys.
 2019, 2020 metų visos NBA Pirmos gynybos komandos narys.
 2014, 2017 metų visos NBA Antros gynybos komandos narys.

Šaltiniai 

Graikijos krepšininkai